《阙题》
明代·高魁

禺山高不极，起伏眩万状。约彼浈湟流，宛转回溟涨。

溟涨拍天多桃花，花坞深藏帝子家。层崖叠巘郁相望，朝朝暮暮殷明霞。

明霞绚日天尺五，日月亲人但亭午。石罅时生一缕云，瀑布奔飞千仞雨。

祇林绝顶鸣频伽，幽人天际吟梁父。此时心远万虑寂，莞然一笑侪今古。

古人不见今人游，今人不让古人修。葛巾藜杖何所似，宦情淡处皆沧洲。

碧洞玉环去漠漠，澄潭金锁静悠悠。洞云潭影自函护，有物有物更千秋。

作者简介：高魁，字斗仲。石城（今属广东廉江）人。尚节孙。明神宗万历四十年（一六一二）举人，明熹宗天启五年（一六二五）进士，任中书舍人。以屡疏时政忤权阉魏忠贤，遂谢病归。清光绪《高州府志》卷三七有传。